
Az Európai Unió kulturális politikai prioritásainak hozzájárulása a magyar kulturális stratégiához

Az Európai Uniót említve legtöbbször integrációs folyamatok, egységes piaci törekvések, politikai és gazdasági folyamatok jutnak eszünkbe, de nem lehet elfelejteni, hogy az Unió egyik legnagyobb erejét a kulturális sokszínűségéből meríti. Ma a kultúra – beszéljünk európai identitásról vagy nemzeti kultúrákról – egyik meghatározó tényezője a gazdasági folyamatoknak. Olyan kultúrafinanszírozásra van szükség, amely a nemzeti és a regionális sokszínűség tiszteletben tartása mellett kialakítja a kulturális örökségen alapuló közös identitást.
Kutatásom célkitűzése megvizsgálni, hogyan kapcsolódnak a magyar kultúra törekvései az Európai Unió kulturális sokszínűségéhez. Aktualitása, hogy a Kultúra 2007–2013 támogatási keretprogram tavaly ért véget, és idén elfogadásra került a Kreatív Európa 2014–2020 programtervezet. Megvizsgálva a Kultúra 2007–2013 keretprogram eredményeit szeretném áttekinteni, hogy Magyarország mennyit tudott profitálni az Európai Unió hozzájárulásából, és az ország kulturális állapotát feltérképezve levonni a következtetéseket, hogy mennyire képes a kulturális stratégiánk az Unió egységéhez kapcsolódni.
Az új keretprogram egyik prioritása a kulturális és kreatív szektorok – Európa egyik legdinamikusabb ágazatának – versenyképességének növelése. Munkám egyik kiemelt célja rámutatni, hogy az új uniós elgondolások fényében Magyarországnak is szükséges a kultúra és kreatív szektorok kiemelésének kezelése a gazdasági folyamatok fellendülése érdekében. 
A Külügyminisztérium és az Emberi Erőforrások Minisztériumának munkatársai egy-egy interjú alkalmával több oldalról is bemutatták a kulturális stratégia kérdéseit. A Kultúrpont Iroda által ismertetett adatok és pályáztatási tapasztalatok, a Nemzeti Kulturális Alap segítségéről szóló információk az EU-önrészes pályázatok szemléltetésében és az Állami Számvevőszék által közzétett statisztikai kimutatások hozzájárultak, hogy valós képet tudjak felvázolni Magyarország kulturális helyzetről.
Dolgozatom eredményének tekintem azt is, hogy összegezve az elmúlt keretprogram törekvéseit és eredményeit, megpróbáltam megfogalmazni a következő hét év kihívásait. A beszélgetések, kimutatások és vizsgálatok során körvonalazódott számomra, hogy az innováció és versenyképesség növelésének egyik módja egy kultúraalapú gazdaságfejlesztés kiépítése, amelynek nélkülözhetetlen eszköze az Európai Unió kultúrafinanszírozási támogatásai.



